Í lögum um opinber fjármál nr. 123 / 2015 kemur fram í 18. grein um kynjuð fjármál og jafnrétti að fjármála - og efnahagsráðherra , „ í samráði við ráðherra jafnréttismála , hefur forustu um að gerð verði áætlun um kynjaða fjárlagagerð sem höfð skal til hliðsjónar við gerð frumvarps til fjárlaga . Í frumvarpi til fjárlaga skal gerð grein fyrir áhrifum þess á markmið um jafna stöðu karla og kvenna . “ Nánar má lesa um framkvæmd laga á vef fjármála - og efnahagsráðuneytisins . Í lögum um fjölmiðla nr. 28 / 2011 kemur fram í 26. grein um lýðræðislegar grundvallarreglur , að " fjölmiðlaveita skal í starfi sínu halda í heiðri lýðræðislegar grundvallarreglur og standa vörð um tjáningarfrelsi . Hún skal virða mannréttindi og jafnrétti , og einnig friðhelgi einkalífs nema lýðræðishlutverk fjölmiðlaveitu og upplýsingaréttur almennings krefjist annars . Fjölmiðlaveita skal gæta þess að uppfylla kröfur um hlutlægni og nákvæmni í fréttum og fréttatengdu efni og gæta þess að mismunandi sjónarmið komi fram , jafnt karla sem kvenna . "